b'\n_START_ARTICLE_\nStork\n_START_SECTION_\nBiologi\n_START_PARAGRAPH_\nStork blir cirka 100\xe2\x80\x93102 cm h\xc3\xb8y og veier normalt omkring 2 275\xe2\x80\x934 400 g. Den har et vingespenn p\xc3\xa5 cirka 155\xe2\x80\x93165 cm. Fj\xc3\xa6rdrakten er hovedsakelig hvit med sorte vingefj\xc3\xa6r. \xc3\x98ynene har m\xc3\xb8rk brun eller gr\xc3\xa5 iris, og er omgitt av sort hud. Det store koniske nebbet og de lange undere ekstremitetene er r\xc3\xb8dlige. Hanner er gjennomg\xc3\xa5ende noe st\xc3\xb8rre enn hunner, og ssp. asiatica er marginalt st\xc3\xb8rre enn nominatformen._NEWLINE_Stork er normalt n\xc3\xa6rmest lydl\xc3\xb8s og praktisk talt stum, men n\xc3\xa5r den er i redet kan den klappe med nebbet og gi fra seg en hissende lyd._NEWLINE_Arten er n\xc3\xa6rt knyttet til b\xc3\xa5de t\xc3\xb8rre \xc3\xa5pne landskap og fuktige v\xc3\xa5tmarksomr\xc3\xa5der, det siste kanskje mer i nord enn i s\xc3\xb8r. Den opptrer i omr\xc3\xa5der med sparsom vegetasjon, der den kan jakt p\xc3\xa5 store virvell\xc3\xb8se dyr og sm\xc3\xa5 virveldyr. Dette utgj\xc3\xb8r typisk gressland, stepper, savanner, kultiverte omr\xc3\xa5der, saltsletter, myromr\xc3\xa5der, fuktig beitemark, elvebredder, diker, dammer og innsj\xc3\xb8er med mer, i Kaukasus opp mot 3 500 moh. Arten unng\xc3\xa5r omr\xc3\xa5der med permanent kulde eller spesielt kaldt v\xc3\xa6r og tiln\xc3\xa6rmet konstant eller sv\xc3\xa6rt mye regn._NEWLINE_Fysisk er ikke arten blant de st\xc3\xb8rste storkene, men redene de bygger kan v\xc3\xa6re enorme. Og gjenbruk og mindre p\xc3\xa5bygging er vanlig. Arten er som oftest trekkfugl, selv om noen fugler ogs\xc3\xa5 overvintrer i Europa. I Palearktis begynner hekketiden normalt i perioden februar\xe2\x80\x93april, mens den kan starte mye tidligere lenger s\xc3\xb8r. I det s\xc3\xb8rlige Afrika hekker for eksempel fuglene alt fra september\xe2\x80\x93november. I \xc3\x98st-Europa har man erfaring med at det g\xc3\xa5r cirka 15 dager fra de f\xc3\xb8rste fuglene ankommer til hekkingen er igang. Og som oftest hekker stork i l\xc3\xb8se kolonier, men den kan ogs\xc3\xa5 hekke i solit\xc3\xa6re par. Reder bygges av kvist og f\xc3\xb4res med torv, ekskrementer, papir og annet lignende materiale. Det blir normalt plassert i toppen av et tre eller p\xc3\xa5 toppen av store bygninger. Redet kan v\xc3\xa6re opp mot 250 cm dypt eller mer, og det kan ha en diameter p\xc3\xa5 mer en 200 cm. Hunnen legger normalt 1\xe2\x80\x937 egg, og inkubasjonstiden er cirka 33\xe2\x80\x9334 dager. Avkommet er dekket av hvit dun og f\xc3\xa5r full fj\xc3\xa6rdrakt etter cirka 58\xe2\x80\x9364 dager. Reproduktive blir de f\xc3\xb8rst etter 2\xe2\x80\x937 \xc3\xa5r. Det eldste ringmerkede eksemplaret man kjenner til ble 33 \xc3\xa5r, men i fangenskap har flere blitt over 35 \xc3\xa5r gamle. Den ringmerkede fuglen som ble 33 \xc3\xa5r, reproduserte i en alder av 32 \xc3\xa5r med suksess og fikk tre unger.\n_START_SECTION_\nPopulasjon\n_START_PARAGRAPH_\nDen globale populasjonen ble av Wetlands International (2015) estimert til \xc3\xa5 best\xc3\xa5 av cirka 700 000\xe2\x80\x93704 000 individer, hvorav cirka 447 000\xe2\x80\x93495 000 voksne individer med tilhold i Europa. If\xc3\xb8lge BirdLife International (2018) har populasjonen en \xc3\xb8kende trend.'